wickkiey/tamil-wikipedia-chunked huggingface dataset:
# சிமித்சோனிய நிறுவனம்

**சிமித்சோனிய நிறுவனம்** (Smithsonian Institution) என்பது, 1846ல் "அறிவை வளர்ப்பதற்கும் பரப்புவதற்குமாக அமைக்கப்பட்ட ஒரு நிறுவனம். பல அருங்காட்சியகங்களையும், ஆய்வு மையங்களையும் உள்ளடக்கிய இந்நிறுவனம், ஐக்கிய அமெரிக்க அரசினால் நிர்வகிக்கப்படுகிறது. தொடக்கத்தில் "ஐக்கிய அமெரிக்கத் தேசிய அருங்காட்சியகம்" என்ற பெயரில் இது அமைக்கப்பட்டது. 1967ல் இப்பெயர் ஒரு நிர்வாக அமைப்பாக இல்லாமல் போய்விட்டது. சிமித்சோனிய நிறுவனம் 138 மில்லியன் பல்வேறுபட்ட பொருட்களையும், பத்தொன்பது அருங்காட்சியகங்கள், ஒன்பது ஆய்வு மையங்கள், ஒரு விலங்கினக் காட்சியகம் ஆகியவற்றுடன் பெரும்பாலும் கொலம்பியா மாவட்டத்தில் அடங்கும் வரலாறு மற்றும் கட்டிடக்கலை அடையாளச் சின்னங்கள் ஆகியவற்றையும் கொண்டுள்ளது. அரிசோனா, மேரிலாந்து, மசச்சூசெட்சு, நியூயார்க் நகரம், வெர்சீனியா டெக்சாசு, பனாமா ஆகிய இடங்களிலு கூடுதல் வசதிகள் உள்ளன. அமெரிக்காவின் 45 மாநிலங்களிலும், பியூட்டோரிக்கோ, பனாமா ஆகிய நாடுகளையும் சேர்ந்த 200 நிறுவனங்களும், அருங்காட்சியகங்களும் சிமித்சோனிய நிறுவனத்தின் இணைந்த அமைப்புக்களாக உள்ளன. ஆண்டொன்றுக்கு இங்கு வரும் 30 மில்லியன் வருகையாளர்களிடம் இருந்து நுழைவுக் கட்டணம் எதுவும் அறவிடப்படுவதில்லை. நிறுவனத்தின் ஓராண்டுச் செலவு $1.2 பில்லியன். இதில் 2/3 பங்கு அமெரிக்க அரசினால் ஒதுக்கப்படும் நிதியில் இருந்து கிடைக்கிறது. பிற வருமானங்களில், நிறுவனத்தின் அறக்கொடைகள், தனியாட்களும் நிறுவனங்களும் வழங்கும் நிதி, சாந்தா, உரிமங்களிலிருந்து கிடைக்கும் வருமானம் என்பன அடங்குகின்றன. இந்நிறுவனம் சிமித்சோனியன், ஏர் அன்ட் இசுப்பேசு (Air & Space) ஆகிய இது இதழ்களை வெளியிடுகிறது.
# சிமித்சோனிய நிறுவனம்

## தொடக்கம்

(1847), நிறுவனத்தின் முதல் கட்டிடம். இன்றும் அதன் தலைமையகமாக உள்ளது.]]
பிரித்தானிய அறிவியலாளர் சேம்சு சிமித்சன் (James Smithson) தனது செல்வத்தில் பெரும்பகுதியைத் தனது மருமகன் என்றி சேம்சு அங்கர்போர்டு (Henry James Hungerford) என்பவருக்கு விட்டுச் சென்றார். 1835ல் அங்கர்போர்டு பிள்ளைகள் இல்லாமல் இறந்தபோது, சிமித்சனின் விருப்புறுதியின்படி "மனிதரிடையே அறிவை வளர்ப்பதற்கும் பரப்புவதற்குமான நிறுவனம் ஒன்றை வாசிங்டனில், சிமித்சோனிய நிறுவனம் என்ற பெயரில் நிறுவுவதற்காக சொத்துக்கள் ஐக்கிய அமெரிக்க அரசாங்கத்துக்குச்" சென்றது. அமெரிக்கக் காங்கிரசு, 1836 யூலை முதலாம் தேதி, நாட்டுக்கு வழங்கப்பட்ட இந்தக் கொடையை ஏற்றுக்கொண்டதுடன் இந்த அறக்கட்டளையின் நோக்கங்களை அடைவதற்கும் உறுதியளித்தது. இந்தச் சொத்துக்களைப் பெற்றுக்கொள்வதற்காக, அமெரிக்க இராசதந்திரியான ரிச்சார்டு ரசு (Richard Rush) என்பவரை அப்போது சனாதிபதியாக இருந்த ஆன்ட்ரூ சாக்சன் (Andrew Jackson) இங்கிலாந்துக்கு அனுப்பினார். 1838 ஆகத்து மாதத்தில் அக்காலத்தில் ஏறத்தாழ $500,000 பெறுமதியான (2016ல் பெறுமதி ஏறத்தாழ $11,245,000) 104,960 தங்க நாணயங்களைக் கொண்ட 105 பைகளுடன் ரசு நாடு திரும்பினார்.  
பணம் கைக்கு வந்த பின்னர் எட்டு ஆண்டுகளாக சிமித்சனின் "அறிவின் வளர்ச்சிக்கும் பரவலுக்குமாக" என்னும் தெளிவற்ற விருப்பத்தைப் புரிந்து கொள்வதில் காங்கிரசில் சர்ச்சை நிலவியது. அதேவேளை கிடைத்த பணம் ஆர்கென்சாசு மாநிலத்தால் வெளியிடப்பட்ட ஐக்கிய அமெரிக்கக் கடன் பத்திரங்களில் முதலீடு செய்யப்பட்டிருந்தது. விரைவில் இது முறிவு நிலைக்கு வந்துவிட்டது. பலத்த விவாதங்களுக்குப் பின்னர் பின்னாணில் சனாதிபதியான அப்போதைய மசச்சூசெட்சு பிரதிநிதி சான் குயின்சி ஆடம்சு இழந்த பணம் முழுவதையும் வட்டியுடன் திருப்பித்தர காங்கிரசை ஒப்புக்கொள்ள வைத்ததுடன், இந்தப் பணத்தை அறிவியலுக்கும் கல்விக்குமான நிறுவனம் ஒன்றை உருவாக்க ஒதுக்குவதற்குக் காங்கிரசு உறுப்பினர்களைச் சம்மதிக்கவும் வைத்தார். இறுதியாக 1846 ஆகத்து 10 ஆம் தேதி சனாதிபதி சேம்சு கே. போல்க், ஐக்கிய அமெரிக்காவின் ஒரு அறங்காவலர் மேலாண்மை நிறுவனமாக சிமித்சோனிய நிறுவனத்தை உருவாக்குவதற்கான சட்ட விதிகளில் கையெழுத்திட்டார். இந்நிறுவனம் ஒரு ஆட்சிக்குழுவினாலும் ஒரு செயலராலும் நிர்வாகம் செய்யப்பட்டது.
# சிமித்சோனிய நிறுவனம்

## வளர்ச்சி

சிமித்சோனிய நிறுவனத்தின் முதற் செயலர் யோசெப் என்றி அந்நிறுவனம் ஒரு அறிவியல் ஆய்வுக்கான மையமாக இருக்கவேண்டும் என விரும்பினாலும், அது வாசிங்டனதும், ஐக்கிய அமெரிக்க அரசாங்கத்தினதும் சேகரிப்புக்களுக்கான ஒரு வைப்பகமாகவும் செயற்பட்டது. 1838 - 1842 ஆம் ஆண்டுகளுக்கு இடையில் ஐக்கிய அமெரிக்கக் கடற்படை உலகைச் சுற்றிய ஐக்கிய அமெரிக்க ஆய்வுப் பயணத்தை மேற்கொண்டது. இப்பயணத்தின்போது, ஆயிரக் கணக்கான விலங்கு மாதிரிகள், 50,000 பாதுகாக்கப்பட்ட தாவர மாதிரிகள், பல்வேறுபட்ட விலங்கின ஓடுகள் கனிமங்கள், வெப்பமண்டலப் பறவை மாதிரிகள், கடல் நீரைக்கொண்ட சாடிகள், தென் பசுபிக் பகுதியில் கிடைத்த இனவரைவியல் அரும்பொருட்கள் போன்றவை பெருமளவில் திரட்டப்பட்டன. இவை சிமித்சோனிய நிறுவனச் சேகரிப்புக்களின் ஒரு பகுதி ஆயின. இதைப்போலவே மெக்சிக்க எல்லை மதிப்பாய்வு, பசிபிக் தொடர்வண்டிப்பாதை மதிப்பாய்வு போன்ற மேற்கு அமெரிக்கப் பகுதிகளில் நடத்தப்பட்ட ஆய்வுகள் மூலம் கிடைத்த சேகரிப்புக்களும் சிமித்சோனிய நிறுவனத்துக்கே வந்து சேர்ந்தன. மேற்படி ஆய்வுகள் மூலம் தாயக அமெரிக்க கலைப் படைப்புக்களும், இயற்கை வரலாற்று மாதிரிகளும் கிடைத்தன.
# சிமித்சோனிய நிறுவனம்

## வளர்ச்சி

### அருங்காட்சியகமும் கட்டிடங்களும்

சிமித்சோனிய நிறுவனக் கட்டிடத்தின் ("த காசில்") கட்டுமான வேலைகள் 1849ல் தொடங்கின. கட்டிடக்கலைஞர் இளைய யேம்சு ரென்விக் என்பவாரால் வடிவமைக்கப்பட்ட இக்கட்டிடத்தின் உள்ளக அலங்கார வேலைகள் பொது ஒப்பந்தகாரர் கில்பர்ட் கமெரூனால் நிறைவௌ செய்யப்பட்டு, 1855ல் திறந்துவைக்கப்பட்டது. சிமித்சோனிய நிறுவனத்தின் முதல் விரிவாக்கம், 1881ல் கட்டப்பட்ட கலைகள் தொழிற்றுறைகள் கட்டிடம் ஆகும். 1876ன் பிலடெல்பியா நூற்றாண்டுக் கண்காட்சி போதிய வருமானம் ஈட்டினால் அருங்காட்சியகத்துக்குப் புதிய கட்டிடம் ஒன்றை அமைத்துத் தருவதாக காங்கிரசு உறுதியளித்திருந்தது. அக்கண்காட்சி இலாபம் ஈட்டியதால், புதிய கட்டிடம், ஐக்கிய அமெரிக்க இராணுவப் பொறியாளர் குழுவைச் சேர்ந்த மேஜர் ஜெனரல் மொன்ட்கொமரி சி. மெயிக்சு என்பவர் முன்னர் தயாரித்த திட்டத்தை அடிப்படையாகக்கொண்டு கட்டிடக்கலைஞர்களான அடோல்ப் குளுசு, பால் சுல்சே ஆகியோரால் வடிவமைப்புச் செய்யப்பட்டது. இக்கட்டிடம் 1881 இல் திறந்து வைக்கப்பட்டது.  
சிமித்சோனிய நிறுவனத்தின் வாழும் விலங்குகள் பிரிவுக்காக 1889 இல் தேசிய விலங்கியல் பூங்கா திறந்துவைக்கப்பட்டது. முதலில் "த காசில்" கட்டிடத்திலும், பின்னர் கலைகள் தொழிற்றுறைகள் கட்டிடத்திலும் இருந்த இயற்கை வரலாற்றுக்கான தேசிய அருங்காட்சியகத்துக்காக 1911ல் புதிய கட்டிடம் ஒன்று திறந்துவைக்கப்பட்டது.
# மத்திய வளர்ச்சி பிராந்தியம், நேபாளம்

**மத்திய வளர்ச்சி பிராந்தியம்** (Central Development Region) (நேபாளி: मध्यमाञ्चल विकास क्षेत्र, *மத்தியாஞ்சல் வளர்ச்சி பிராந்தியம்*) நேபாளத்தின் ஐந்து வளர்ச்சி பிராந்தியங்களில் ஒன்றாகும்.  
நேபாளத்தின் தலைநகர் காட்மாண்டு நகரத்துடன் கூடிய இப்பிராந்தியம், மத்திய கிழக்கு நேபாளத்தில் அமைந்துள்ளது. நாராயணி மண்டலத்தின், மக்வான்பூர் மாவட்டத்தில் உள்ள *ஹெடௌடா நகரம்* இதன் நிர்வாகத் தலைமையிட நகரமாக அமைந்துள்ளது.
# மத்திய வளர்ச்சி பிராந்தியம், நேபாளம்

## அமைவிடம்

மத்திய வளர்ச்சி மண்டலத்தின் வடக்கில் திபெத் தன்னாட்சி பகுதியும், கிழக்கில் கிழக்கு வளர்ச்சி பிராந்தியம், தெற்கில் இந்தியாவும், மேற்கில் மேற்கு வளர்ச்சி பிராந்தியமும் எல்லைகளாக அமைந்துள்ளன.
# மத்திய வளர்ச்சி பிராந்தியம், நேபாளம்

## மக்கள் தொகையியல்

2011ஆம் ஆண்டு மக்கள் தொகை கணக்கெடுப்பின் படி, 2,64,94,504 மொத்த மக்கள் நேபாள மக்கள் தொகையில், மத்திய வளர்ச்சி பிராந்தியம் மட்டும் 9,656,985 அளவிற்கு அதிக மக்கள் தொகை கொண்ட பிராந்தியமாக உள்ளது.
# மத்திய வளர்ச்சி பிராந்தியம், நேபாளம்

## மக்கள் தொகையியல்

### மொழிகளும், இன மக்களும்

இப்பிராந்தியத்தில் நேபாள மொழி, போஜ்புரி மொழி, லிம்பு மொழி மற்றும் ராஜ்பன்சி, குரூங், நேவாரி மொழி, ராய் மொழி, தமாங் மொழி, செபாங் மொழி, சுனுவார் மொழி, திபெத்திய மொழி, மஹர் மொழி, மைதிலி மொழி மற்றும் உருது மொழி பேசும் இந்துக்கள், இசுலாமியர்கள், பௌத்தர்கள், கிறித்தவர்கள், சமயம் சாராத கிராந்தி மக்கள் போன்ற பழங்குடி மலைவாழ் மக்கள் வாழ்கின்றனர்.
# மத்திய வளர்ச்சி பிராந்தியம், நேபாளம்

## புவியியல் மற்றும் தட்ப வெப்பம்

### புவியியல்

மத்திய வளர்ச்சி பிராந்தியமும் மூன்று விதமான புவியியல் பகுதிகளைக் கொண்டது. வடக்கில் இமயமலை பகுதிகளும், நடுவில் மலைப்பாங்கான பகுதிகளும், தெற்கில் தராய் சமவெளி பகுதிகளையும் கொண்டுள்ளது. மத்திய வளர்ச்சி பிராந்தியம் கடல் மட்டத்திலிருந்து 60 மீட்டர் முதல் 6,000 மீட்டர் உயரம் வரை பரவியுள்ளது.
கிழக்கிலிருந்து மேற்காக தராய் சமவெளிகள் அமைந்துள்ளது.
# மத்திய வளர்ச்சி பிராந்தியம், நேபாளம்

## புவியியல் மற்றும் தட்ப வெப்பம்

### தட்ப வெப்பம்

மத்திய வளர்ச்சி பிராந்தியம் கடல் மட்டத்திலிருந்து 60 மீட்டர் முதல் 6,000 மீட்டர் உயரம் வரை பரவியுள்ளதால், இதன் தட்ப வெப்பம் கீழ் வெப்ப மண்டலம், மேல் வெப்ப மண்டலம், மிதவெப்ப வளையம், மிதமான காலநிலை, மான்ட்டேன்#ஆல்ப்ஸ் மலைத் தாழ்வாரத்திற்குரிய காலநிலை, துருவப் பகுதிப் பாலைவன காலநிலை, வெண்பனி படர்ந்த பகுதிகள் என ஏழு நிலைகளில் காணப்படுகிறது.
# மத்திய வளர்ச்சி பிராந்தியம், நேபாளம்

## மண்டலங்களும் மாவட்டங்களும்

மத்திய வளர்ச்சி பிராந்தியம் மூன்று மண்டலங்களும், 19 மாவட்டங்களுடன் கூடியது.
# மத்திய வளர்ச்சி பிராந்தியம், நேபாளம்

## மண்டலங்களும் மாவட்டங்களும்

### ஜனக்பூர் மண்டலம்

ஜனக்பூர் மண்டலத்தில் தனுஷா மாவட்டம், மகோத்தரி மாவட்டம், சர்லாஹி மாவட்டம், சிந்துலி மாவட்டம், ராமேச்சாப் மாவட்டம் மற்றும் தோலகா மாவட்டம் என ஆறு மாவட்டங்கள் உள்ளது.
# மத்திய வளர்ச்சி பிராந்தியம், நேபாளம்

## மண்டலங்களும் மாவட்டங்களும்

### பாக்மதி மண்டலம்

பாக்மதி மண்டலத்தில் பக்தபூர் மாவட்டம், தாதிங் மாவட்டம், காத்மாண்டு மாவட்டம், காப்ரேபலாஞ்சோக் மாவட்டம், லலித்பூர் மாவட்டம், நுவாகோட் மாவட்டம், ரசுவா மாவட்டம், சிந்துபால்சோக் மாவட்டம் என எட்டு மாவட்டங்கள் அடங்கியுள்ளது.
# மத்திய வளர்ச்சி பிராந்தியம், நேபாளம்

## மண்டலங்களும் மாவட்டங்களும்

### நாராயணி மண்டலம்

நாராயணி மண்டலத்தில் பாரா மாவட்டம், பர்சா மாவட்டம், ரவுதஹட் மாவட்டம், சித்வன் மாவட்டம், மக்வான்பூர் மாவட்டம் என ஐந்து மாவட்டங்கள் அமைந்துள்ளது.
# மத்திய வளர்ச்சி பிராந்தியம், நேபாளம்

## சிறப்புகள்

நேபாளத்தின் மத்தியப் பிராந்தியத்தில் உலகப் பாரம்பரியக் களங்களான அனுமன் தோகா நகர சதுக்கம், பக்தபூர் நகர சதுக்கம், பதான் தர்பார் சதுக்கம், பசுபதிநாத் கோவில், காத்மாண்டு நகர சதுக்கம், சித்வான் தேசியப் பூங்கா
ஜானகி கோயில் மற்றும் சங்கு நாராயணன் கோயில் அமைந்துள்ளது.
# மத்திய வளர்ச்சி பிராந்தியம், நேபாளம்

## இதனையும் காண்க

- நேபாளத்தின் வளர்ச்சி பிராந்தியங்கள்
- நேபாளத்தின் மண்டலங்கள்
- நேபாள மாநிலங்கள்
# மேச்சி மண்டலம்

**மேச்சி மண்டலம்** (Mechi) நேபாள நாட்டின் கிழக்கு பிராந்தியத்தில் அமைந்துள்ளது. நேபாளத்தின் பதினான்கு மண்டலங்களில் மேச்சி மண்டலமும் ஒன்று. மேச்சி மண்டலத்தின் பரப்பளவு 8,196 சதுர கிலோ மீட்டராகும். மேச்சி மண்டலத்தின் நிர்வாகாத் தலைமையிடம் *இலாம்* நகரத்தில் அமைந்துள்ளது.
# மேச்சி மண்டலம்

## மேச்சி மண்டல மாவட்டங்கள்

மேச்சி மண்டலத்தில், சாப்பா மாவட்டம், இலாம் மாவட்டம், பாஞ்சதர் மாவட்டம் மற்றும் தாப்புலேசங்கு மாவட்டம் என நான்கு மாவட்டங்கள் அமைந்துள்ளது.  
மேச்சி மண்டலத்தின் வடக்கில் திபெத் தன்னாட்சிப் பகுதியும், தெற்கில் இந்தியாவும் அமைந்துள்ளது.  
மேச்சி மண்டலத்தின் பெரு நகரம் தராய் பகுதியின் தமக் நகரம் ஆகும். மேச்சி மண்டலத்தின் பெருவாரியான மக்கள் நேவார் மக்கள், கிராந்தி மக்கள், லிம்பு மக்கள், கிராதர்கள் ராய் மக்கள், செட்டிரிகள் போன்ற மலைவாழ் பழங்குடிகள் வாழ்கின்றனர்.  
இம்மண்டலத்தில் நேபாள மொழி, போச்சுபுரி மொழி, மைதிலி மொழி, லிம்பு மொழி, இராய் மொழிகள் பேசப்படுகிறது.  
மேச்சி மண்டலத்தில் அமைந்துள்ள நான்கு மாவட்டங்களில் சாப்பா மாவட்டம் மட்டும் தராய் சமவெளியில் உள்ளதால் வேளாண்மையில் சிறப்பாக உள்ளது. மற்ற மூன்று மாவட்டங்களில் இலாம் மற்றும் பாஞ்சதர் மாவட்டங்கள் மலைப்பாங்கான பகுதிகளில் அமைந்துள்ளது. தாப்புலேசங்கு மாவட்டம் மட்டும் இமயமலையின் உயரமான இடத்தில் அமைந்துள்ளது. கஞ்சஞ்சங்கா மலை தாப்புலேசங்கு மாவட்டத்தில் உள்ளது.  
மேச்சி மண்டலத்தில் மேச்சி வானூர்தி நிலையம் மற்றும் தாப்புலேசங்கு மாவட்டத்தில் அமைந்த பகதூர் வானூர்தி நிலையம் என இரண்டு வானூர்தி நிலையங்கள் அமைந்துள்ளது.  
அரிசி, பாக்கு மற்றும் தேயிலை உற்பத்தியில் மேச்சி மண்டலம் முன்னிலை வகிக்கிறது.
# மேச்சி மண்டலம்

## இதனையும் காண்க

- நேபாள மாநிலங்கள்
- நேபாளத்தின் வளர்ச்சி பிராந்தியங்கள்
- நேபாளத்தின் மண்டலங்கள்
# வல்லம் கோட்டை முனியாண்டவர் கோயில்

**வல்லம் கோட்டை முனியாண்டவர் கோயில்** தஞ்சாவூர் அருகே உள்ள வல்லம் பகுதியில் உள்ள கோயிலாகும்.
# வல்லம் கோட்டை முனியாண்டவர் கோயில்

## அமைவிடம்

தஞ்சாவூர்-திருச்சி நெடுஞ்சாலையில் தஞ்சாவூரிலிருந்து கிழக்கே உள்ள வல்லம் என்ற இடத்தில் உள்ளது. வஜ்ஜிரேசுவரர் கோயிலுக்கு அடுத்து இக்கோயில் அமைந்துள்ளது.
# வல்லம் கோட்டை முனியாண்டவர் கோயில்

## இறைவன்

இக்கோயிலிலுள்ள மூலவராக முனியாண்டவர் உள்ளார். மாடத்தில் விளக்கு ஏற்றப்பட்ட நிலையில் காணப்படுகிறது. அருகில் அதிக எண்ணிக்கையில் சூலங்களும், வேல்களும் காணப்படுகின்றன. முனியாண்டவருக்குப் பின் பெரிய ஆலமரம் உள்ளது.
# வல்லம் கோட்டை முனியாண்டவர் கோயில்

## பிற சன்னதிகள்

முனியாண்டவரின் வலது புறம் மதுரை வீரன் உள்ளார். இடது புறத்தில் கருப்புசாமி, அம்மன் ஆகியோர் உள்ளனர். இவர்கள் அனைவரும் மாடங்களில் காணப்படுகின்றனர்.
# வல்லம் அங்காள பரமேசுவரி கோயில்

**வல்லம் அங்காள பரமேசுவரி கோயில்** தஞ்சாவூர் அருகே உள்ள வல்லம் பகுதியில் உள்ள அம்மன் கோயிலாகும்.
# வல்லம் அங்காள பரமேசுவரி கோயில்

## அமைவிடம்

தஞ்சாவூர்-திருச்சி நெடுஞ்சாலையில் தஞ்சாவூரிலிருந்து கிழக்கே உள்ள வல்லம் என்ற இடத்தில் உள்ளது.
# வல்லம் அங்காள பரமேசுவரி கோயில்

## மூலவர்

இக்கோயிலிலுள்ள மூலவராக அங்காள பரமேசுவரி உள்ளார்.
# வல்லம் அங்காள பரமேசுவரி கோயில்

## அமைப்பு

கோயிலின் வாயிலின் இருபுறமும் முறையே விநாயகரும், முருகனும் உள்ளனர். அடுத்துள்ள மண்டபத்தில் கொடி மரம், பலிபீடம், சிங்கம் ஆகியவை உள்ளன. அடுத்துள்ள கருவறைக்கு முன்பாக கணபதியும் முருகனும் இரு புறத்திலும் உள்ளனர். திருச்சுற்றில் நாக கன்னி அம்மன் சன்னதி உள்ளது. அடுத்து பாவாடைராயன், கருப்புசாமி, பத்ரகாளியம்மன், பேச்சியம்மன், காட்டேரியம்மன், நொண்டிக்கருப்பு, வெள்ளையம்மாள் மற்றும் பொம்மியம்மாளுடன் மதுரை வீரன் ஆகியோர் உள்ள சன்னதி உள்ளது. பத்ரகாளியம்மனுக்கும், காட்டேரியம்மனுக்கும் முன்பாக பலிபீடம் காணப்படுகிறது. கோயிலின் வாயிலை அடுத்துள்ள சிறிய சன்னதியாக பஞ்சமுக ஆஞ்சநேயர் உள்ளார். இதே சன்னதியில் வரதராஜப்பெருமாள் காணப்படுகிறார்.
# வல்லம் அங்காள பரமேசுவரி கோயில்

## குடமுழுக்கு

இக்கோயிலில் 10 டிசம்பர் 1995 மற்றும் 10 பிப்ரவரி 2008இல் குடமுழுக்கு ஆனதற்கான கல்வெட்டுகள் உள்ளன.
# 4-நைட்ரோதொலுயீன்

**4-நைட்ரோதொலுயீன்** *(4-Nitrotoluene)* என்பது CH<sub>3</sub>C<sub>6</sub>H<sub>4</sub>NO<sub>2</sub> என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மம் ஆகும். பாரா-நைட்ரோதொலுயீன் என்ற பெயராலும் அழைக்கப்படும் இச்சேர்மம் வெளிர் மஞ்சள் நிறத்தில் ஒரு திண்மமாகக் காணப்படுகிறது. சாயங்கள் தயாரிப்பில் ஒரு முக்கியமான வேதிப்பொருளாக 4-நைட்ரோதொலுயீன் பயன்படுத்தப்ப்படுகிறது.
# 4-நைட்ரோதொலுயீன்

## தயாரிப்பு

தொலுயீனை நைட்ரசனேற்றம் செய்வதன் மூலமாக 4-நைட்ரோதொலுயீன் மற்றும் இதனுடைய பிற மாற்றியன்களைத் தயாரிக்க இயலும்.
# 4-நைட்ரோதொலுயீன்

## வினைகள்

எதிர்பார்க்கப்படும் அனைத்து வினைகளிலும் 4-நைட்ரோதொலுயீன் வினைபுரிகிறது. உதாரணமாக இது ஐதரசனேற்றம் அடைந்து பாரா- தொலுயிடினைக் கொடுக்கிறது.
# 4-நைட்ரோதொலுயீன்

## பயன்கள்

4-நைட்ரோதொலுயீன் சல்போனேற்ற வினையில் ஈடுபட்டு 4-நைட்ரோதொலுயீன்-2-சல்போனிக் அமிலத்தைக் கொடுக்கிறது. (மெத்தில் தொகுதிக்கு அடுத்ததாக SO3H தொகுதி) பெருமளவில் தயாரிக்கப்படும் இச்சேர்மம் சிடைபீன் வழிபொருட்கள் தயாரிப்பில் முக்கியபங்கு வகிக்கின்றன. இவ்வழிபொருட்கள் சாயங்கள் எனப்படுகின்றன. 4,4'-டைநைட்ரசோ மற்றும் 4,4'-டைநைட்ரோ-2,2-சிடைபிண்டைசல்போனிக் அமிலங்கள் போன்றவை சில உதாரணங்களாகும்.
# வல்லம் முத்துக்கண் மாரியம்மன் கோயில்

**வல்லம் முத்துக்கண் மாரியம்மன் கோயில்** தஞ்சாவூர் அருகே உள்ள வல்லம் பகுதியில் உள்ள அம்மன் கோயிலாகும்.
# வல்லம் முத்துக்கண் மாரியம்மன் கோயில்

## அமைவிடம்

தஞ்சாவூர்-திருச்சி நெடுஞ்சாலையில் தஞ்சாவூரிலிருந்து கிழக்கே உள்ள வல்லம் என்ற இடத்தில் வடக்கு கடை வீதியில் அமைந்துள்ளது. இக்கோயிலுக்கு அருகில் சோளீஸ்வரர் கோயில் உள்ளது.
# வல்லம் முத்துக்கண் மாரியம்மன் கோயில்

## மூலவர்

இக்கோயிலிலுள்ள மூலவராக முத்துக்கண் மாரியம்மன் உள்ளார்.
# வல்லம் முத்துக்கண் மாரியம்மன் கோயில்

## அமைப்பு

கோயிலின் நுழைவாயிலைக் கடந்து உள்ளே சென்றது ஒரு மண்டபம் உள்ளது. முன்னதாக வடப்புறம் விநாயகரும்,இடப்புறம் முருகனும் உள்ளனர். மண்டபத்தில் பலி பீடம், சிங்கம் ஆகியவை உள்ளன. திருச்சுற்றில் வலப்புறம் பேச்சியம்மன், துர்க்கையம்மன் சன்னதிகளும், இடது புறம் கருப்புசாமி, மதுரை வீரன் ஆகியோரின் சன்னதிகளும் உள்ளன. மூலவர் சன்னதியின் பின்புறம் கன்னி மூல கணபதி, பால தண்டாயுதபுணி, ஆகியோரின் சன்னதிகள் உள்ளன.
# வல்லம் முத்துக்கண் மாரியம்மன் கோயில்

## குடமுழுக்கு

இக்கோயிலில் 16 டிசம்பர் 2013இல் குடமுழுக்கு ஆனதற்கான கல்வெட்டு உள்ளது. அதே கல்வெட்டில் இங்கு அருகேயுள்ள பழனியாண்டவர் கோயிலும், ஏகௌரியம்மன் கோயிலும் அதே நாளில் குடமுழுக்கு ஆனதாகக் குறிப்பிடப்பட்டுள்ளது.
# இண்டியம் ஆர்சினைடு

**இண்டியம் ஆர்சினைடு** *(Indium arsenide)* InAs என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். இண்டியம் மோனோ ஆர்சினைடு என்ற பெயராலும் அழைக்கப்படும் இச்சேர்மம், ஒரு குறைகடத்தியாகச் செயல்படுகிறது. இண்டியமும் ஆர்சனிக்கும் சேர்ந்து உருவாகும் இண்டியம் ஆர்சினைடு சாம்பல் நிறத்தில் கனசதுர படிகங்களாகவும் 942 பாகை செல்சியசு வெப்பநிலையில் உருகக்கூடியதாகவும் உள்ளது. 1–3.8 µm அலைநீளமுள்ள அகச்சிவப்பு உணரிகள் உருவாக்குவதில் இண்டியம் ஆர்சினைடு பெரிதும் பயன்படுகிறது. இவ்வுணரிகள் பொதுவாக ஒளிமின்னழுத்த ஒளிமின் இருமுனையங்கள் ஆகும். அதிக குளிரூட்டப்பட்ட உணரிகள் குறைந்த இரைச்சலைக் கொண்டுள்ளன. ஆனால், இண்டியம் ஆர்சினைடு உணரிகளை அறைவெப்பநிலையிலும் அதிக மின்னாற்றல் பயன்பாடுகளிலும் கூட பயன்படுத்த முடியும். இது இருமுனைய சீரொளிகளை உருவாக்கத்திலும் பயன்படுத்தப்படுகிறது.  
காலியம் ஆர்சினைடு சேர்மத்தின் பண்புகளுடன் இண்டியம் ஆர்சினைடின் பண்புகளும் ஒத்துள்ளன. மேலும், இதுவொரு நேரடியான பட்டைஇடைவெளி வேதிப் பொருளாகும்.  
இண்டியம் ஆர்சினைடு சிலசமயங்களில் இண்டியம் பாசுபைடுடன் இணைத்துப் பயன்படுத்தப்படுகிறது. இண்டியம் நைத்திரைடுடன் காலியம் நைத்திரைடு சேர்த்து இண்டியம் காலியம் நைத்திரைடு தயாரிப்பது போலவே இண்டியம் காலியம் ஆர்சினைடு என்ற உலோகக் கலவை தயாரிக்கவும் இது பயன்படுகிறது.  
ஒரு வலிமையான ஒளி-தெம்பெர் உமிழியாக இருப்பதால் இதை டெராகெர்ட்சு கதிரியக்க மூலமாகப் பயன்படுத்துகிறார்கள்.  
இண்டியம் பாசுபைடு அல்லது காலியம் ஆர்சினைடு மீதுள்ள ஒற்றை அடுக்கு இண்டியம் ஆர்சினைடில் குவாண்டம் புள்ளிகளை உருவாக்க முடியும்.  
பொருட்களின் பொருத்தமற்ற அணிக்கோவை மாறிலிகள் மேற்பரப்பு அடுக்கில் இழுவிசையை உருவாக்குவதால் குவாண்டம் புள்ளிகள் தோன்றுகின்றன. காலியம் ஆர்சினைடு அணியில் இண்டியம் ஆர்சினைடு புள்ளிகள் இடம்பெற்றுள்ள இண்டியம் காலியம் ஆர்சினைடிலும் குவாண்டம் புள்ளிகளை உருவாக்க இயலும்.
# வல்லம் சோளீஸ்வரர் கோயில்

**வல்லம் சோளீஸ்வரர் கோயில்** என்பது தஞ்சாவூர் அருகே உள்ள வல்லம் பகுதியில் உள்ள ஒரு சிவன் கோயிலாகும்.
# வல்லம் சோளீஸ்வரர் கோயில்

## அமைவிடம்

தஞ்சாவூர்-திருச்சி நெடுஞ்சாலையில் தஞ்சாவூரிலிருந்து கிழக்கே உள்ள வல்லம் என்ற இடத்தில் வடக்குக் கடைவீதியில் உள்ளது.
# வல்லம் சோளீஸ்வரர் கோயில்

## இறைவன், இறைவி

இக்கோயிலிலுள்ள மூலவர் சோளீசுவரர் ஆவார். இறைவி சௌந்தரநாயகி.
# வல்லம் சோளீஸ்வரர் கோயில்

## அமைப்பு

நுழைவாயிலுக்கு மேல் இறைவனும் இறைவியும் விடைமீது அமர்ந்துள்ள நிலையிலான சுதை சிற்பம் உள்ளது. அடுத்துள்ள வாயிலில் இரு புறமும் விநாயகரும் முருகனும் உள்ளனர். அடுத்துள்ள மண்டபத்தில் பலிபீடமும், நந்தியும் உள்ளன. மூலவர் சன்னதிக்கு முன்பாக இரு புறமும் துவாரபாலகர்கள் உள்ளனர். வலப்புறம் விநாயகர் உள்ளார். இடப்புறம் பால தண்டாயுதபாணி உள்ளார். இந்த மண்டபத்தில் நடராஜர் சன்னதி உள்ளது. மூலவர் கருவறைக்கு முன்பாக ஒரு நந்தி உள்ளது. மூலவர் சன்னதிக்கு வலப்புறம் சோமாஸ்கந்தர் சன்னதி உள்ளது. மூலவர் சன்னதிக்கு இடப்புறமாக அம்மன் சன்னதி உள்ளது. அம்மன் சன்னதிக்கு முன்பாக ஒரு நந்தி உள்ளது. மூலவர் கருவறை கோஷ்டத்தில் தட்சிணாமூர்த்தி, துர்க்கையம்மன் ஆகியோர் உள்ளனர். திருச்சுற்றில் மூல விநாயகர், காசி விசுவநாதர் மற்றும் விசாலாட்சி, வள்ளி தெய்வானையுடன் கூடிய சுப்பிரமணியர், கஜலட்சுமி ஆகியோரின் சன்னதிகள் உள்ளன. அடுத்து சண்டிகேசுவரர் சன்னதி உள்ளது. கோபுரத்தின் இடப்புறம், கோயிலின் உள்ளே நவக்கிரகங்கள், கால பைரவர், சூரியன் ஆகியோர் உள்ளனர்.
# வல்லம் சோளீஸ்வரர் கோயில்

## முருகன் கோயில்

இக்கோயில் வளாகத்தில் மூலவர் சன்னதிக்கு ஈடாக சற்றொப்ப அதே நிலையில் முருகன் சன்னதி சிறிய கோயிலாகவே அமைந்துள்ளது. அந்த சன்னதியின் முன்பாக மயிலும், பலி பீடமும் காணப்படுகின்றன. அதற்கடுத்த மண்டபத்தின் முன்பாக இரு புறமும் துவார பாலகர்கள் உள்ளனர். கருவறையில் முருகன் உள்ளார்.
# தங்கம் எப்டாபுளோரைடு

**தங்கம் எப்டாபுளோரைடு** *(Gold heptafluoride)* என்பது AuF<sub>7</sub> என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். தங்கம் எழுபுளோரைடு என்ற பெயராலும் அழைக்கப்படும் இச்சேர்மம் முதன்முதலில் 1986 ஆம் ஆண்டு தொகுப்புமுறையில் தயாரிக்கப்பட்டதாக அறியப்படுகிறது. முதலாவது இருபுளோரின் அணைவுச் சேர்மமாக (AuF5•F2) இது இருக்கலாம் என்று நடைமுறைக் கணக்கீடுகள் தெரிவிக்கின்றன. தங்கம்(VII) புளோரைடு சேர்மத்தை விட தங்கம் (V) இருபுளோரின் அணைவுச்சேர்மம் 205 கிலோயூல்/மோல் அளவுக்கு அதிகமாக நிலைப்புத்தன்மையுடன் காணப்படுகிறது. 734 செ.மீ-<sup>−1</sup> அளவிளான அதிர்வு அலைவெண் முடிவு இந்த அணைவு மூலக்கூறின் அடையாளக் குறியீடு ஆகும்.
# வல்லம் கோதண்டராமர் கோயில்

**வல்லம் கோதண்டராமர் கோயில்**, தஞ்சாவூர் அருகே உள்ள வல்லம் பகுதியில் உள்ள ராமர் கோயிலாகும்.
# வல்லம் கோதண்டராமர் கோயில்

## அமைவிடம்

தஞ்சாவூர்-திருச்சி நெடுஞ்சாலையில் தஞ்சாவூரிலிருந்து கிழக்கே உள்ள வல்லம் என்ற இடத்தில் உள்ளது.
# வல்லம் கோதண்டராமர் கோயில்

## அமைப்பு

இக்கோயில் நுழைவாயில், முன் மண்டபம், கருவறை, விமானம், வெளிச்சுற்று ஆகிய அமைப்புகளோடு விளங்குகிறது. முன்மண்டபத்தின் இரு புறங்களிலும் ராமர் பட்டாபிசேகம் மற்றும் தசாவதார ஓவியங்கள் தீட்டப்பட்டுள்ளன. கோயில் முகப்பில் மேல் புறம் ராமரும் சீதையும் அமர்ந்த நிலையிலிருக்க லட்சுமணனும், அனுமாரும் நின்ற நிலையில் உள்ள சுதைச்சிற்பம் காணப்படுகிறது.
# வல்லம் கோதண்டராமர் கோயில்

## மூலவர்

இக்கோயிலின் மூலவராக ராமர் சீதை, இலக்குவனார் ஆகியோருடன் உள்ளார். மூலவர் கோதண்டராமர் என்றழைக்கப்படுகிறார்.
# வல்லம் கோதண்டராமர் கோயில்

## குடமுழுக்கு

இக்கோயிலின் குடமுழுக்கு 11 சூலை 2019 அன்று நடைபெற்றது.
# எக்சா போரேன்(12)

**எக்சா போரேன்(12)** *(Hexaborane(12))* என்பது B<sub>6</sub>H<sub>12</sub> என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். அறுபோரேன்(12) என்ற பெயராலும் அழைக்கப்படும் இச்சேர்மம் போரேன்கள் குடும்பத்தில் ஒரு தெளிவற்ற உறுப்பினராக உள்ளது. பெரும்பாலான மற்ற போரேன் ஐதரைடுகளைப் போலவே இதுவும் நிறமற்ற நீர்மமாகக் காணப்படுகிறது. தீப்பற்றி எரியக்கூடியதாகவும் விரைவில் நீராற்பகுப்பு அடையக் கூடியதாகவும் உள்ளது.  
B<sub>n</sub>H<sub>n+6</sub>, என்ற வாய்ப்பாட்டு அமைப்புடன் சி2 சமச்சீர் குழுவினை இச்சேர்மத்தின் மூலக்கூற்று கட்டமைப்பு உறுதி செய்கிறது. சிலந்திக் கொத்து மூலக்கூறு அமைப்பில் வகைப்படுத்தப்படும் இம்மூலக்கூறில் போரானின் ஆறு இடங்களும் B8H2− வால் மூடப்பட்ட சட்டமாகப் பொருந்தியுள்ளன.
# எக்சா போரேன்(12)

## தயாரிப்பு

கொத்து விரிவாக்க முறையில், பென்டாபோரேன் – 9 இனினுடைய இணை காரமான B5H−8, இலிருந்து எக்சா போரேன்(12) தயாரிக்கப்படுகிறது .  
LiB5H8 + 1/2 B2H6 → LiB6H11  
LiB6H11 + HCl → B6H12 + LiCl
# வல்லம் திரௌபதியம்மன் கோயில்

**வல்லம் திரௌபதியம்மன் கோயில்** தஞ்சாவூர் அருகே உள்ள வல்லம் பகுதியில் உள்ள அம்மன் கோயிலாகும்.
# வல்லம் திரௌபதியம்மன் கோயில்

## அமைவிடம்

தஞ்சாவூர்-திருச்சி நெடுஞ்சாலையில் தஞ்சாவூரிலிருந்து கிழக்கே உள்ள வல்லம் என்ற இடத்தில் அங்காளபரமேஸ்வரி கோயிலுக்கு எதிரில் அமைந்துள்ளது.
# வல்லம் திரௌபதியம்மன் கோயில்

## மூலவர்

இக்கோயிலிலுள்ள மூலவராக திரௌபதியம்மன் உள்ளார்.
# வல்லம் திரௌபதியம்மன் கோயில்

## அமைப்பு

இக்கோயில் சிறிய வாயில், முன் மண்டபம், திருச்சுற்று, கருவறை, விமானம் ஆகியவற்றோடு விளங்குகிறது. கோயிலின் உட்புறம் வலது புறத்தில் சித்தி விநாயகரும் இடது புறத்தில் ஆஞ்சநேயரும் உள்ளனர். திருச்சுற்றில் மதுரை வீரன், சப்த கன்னிகள், நாகர், கமலக்கன்னி ஆகியோரின் சன்னதிகள் உள்ளன.
# குக்குர்கா

**குக்குர்கா** *(Kukurha)* என்பது இந்தியாவின் பீகார் மாநிலம் மேற்கு சம்பாரண் மாவட்டத்திலுள்ள ஒரு கிராமம் ஆகும்.
# குக்குர்கா

## மக்கள் தொகையியல்

2011 ஆம் ஆண்டின் இந்திய மக்கள் தொகைக் கணக்கெடுப்பின்படி குக்குர்கா கிராமத்தின் மக்கள்தொகை 5233 நபர்கள் ஆகும். இவர்கள் 959 குடும்பங்களாக வாழ்கின்றனர். இம்மக்கள்தொகையில் 51.9% நபர்கள் ஆண்கள் மற்றும் 48% நபர்கள் பெண்களாவர். இக்கிராமத்தின் எழுத்தறிவு சதவீதம் 36.49% ஆகும். நாட்டின் சராசரி தேசிய எழுத்தறிவு சதவீதமான 74% என்பதைவிட இது குறைவாகும். எழுத்தறிவு பெற்றவர்களில் 66.9% நபர்கள் ஆண்கள் மற்றும் 33% நபர்கள் பெண்களாவர். 21.9% நபர்கள் 6 வயதுக்கு குறைவானவர்களாக உள்ளனர் .
# குந்தால்பூர், பீகார்

**குந்தால்பூர்** *(Kundalpur)* என்பது இந்தியாவின் பீகார் மாநிலம் மேற்கு சம்பாரண் மாவட்டத்திலுள்ள ஒரு கிராமம் ஆகும்.
# குந்தால்பூர், பீகார்

## மக்கள் தொகையியல்

2011 ஆம் ஆண்டின் இந்திய மக்கள் தொகைக் கணக்கெடுப்பின்படி குந்தால்பூர் கிராமத்தின் மக்கள்தொகை 1640 நபர்கள் ஆகும். இவர்கள் 321 குடும்பங்களாக வாழ்கின்றனர். இம்மக்கள்தொகையில் 52.31% நபர்கள் ஆண்கள் மற்றும் 47.68% நபர்கள் பெண்களாவர். இக்கிராமத்தின் எழுத்தறிவு சதவீதம் 42.56% ஆகும். நாட்டின் சராசரி தேசிய எழுத்தறிவு சதவீதமான 74% என்பதைவிட இது குறைவாகும். எழுத்தறிவு பெற்றவர்களில் 62.46% நபர்கள் ஆண்கள் மற்றும் 37.53% நபர்கள் பெண்களாவர். 18.59% நபர்கள் 6 வயதுக்கு குறைவானவர்களாக உள்ளனர் .
# சிரோகி ஆடு

**சிரோகி ஆடு** (Sirohi goat) என்பது இந்தியாவின் ராஜஸ்தான் மாநிலம் சிரோஹி மாவட்டத்தில் தோன்றிய ஒரு சிறிய, நடுத்தர ஆட்டு இனம் ஆகும்.
# சிரோகி ஆடு

## பரவல்

சிரோகி ஆடுகள் அஜ்மீர், பில்வாரா மாவட்டம், டோங்கு மாவட்டம், ஜெய்ப்பூர் ஆகிய மாவட்டங்களில் பரவியுள்ளன. இந்த ஆடுகள் ராசத்தான், உத்தரப்பிரதேசம் ஆகிய பகுதிகளில் 10 முதல் - 200 வரையிலான எண்ணிக்கையில் மந்தைகளாக காணப்படும்.
# சிரோகி ஆடு

## விளக்கம்

சிரோகி ஆடுகள் இளம் பழுப்பு அல்லது அடர்பழுப்பு நிறத்தில் உள்ளன. அரிதாக சில முற்றிலும் வெள்ளை நிறத்திலும் இருக்கின்றன. பெரும்பாலான சிரோகி ஆடுகள் நடுத்தர அளவில் தட்டையான இலை போன்ற தொங்கிய காதுகள் கொண்டிருக்கின்றன.
# சிரோகி ஆடு

## மாற்றுப் பெயர்கள்

இந்த இன ஆடுகள் தேவ்கர்த், பர்பாத்சிறீ, அஜ்மீரி போன்ற வேறு பெயர்களிலும் அழைக்கப்படுகின்றன.
# சிரோகி ஆடு

## கால்நடையாக

சிரோகி ஆடுகள் இறைச்சி, பால் என இரு தேவைகளுக்காகவும் வளர்க்கப்படுகின்றன. இந்த ஆடுகள் தரமில்லாத வளர்ப்பு நிலையிலும் எடை அதிகரிப்பு, பால் சுரப்பு கொண்டதாக உள்ளன. இவை பல்வேறு கால நிலைகளில் நோய்களைத் தாங்கி வளரும் ஆற்றல் கொண்டவை. சிரோகி ஆடுகள் முக்கிய இனப்பெருக்க நிலப்பகுதியாக ராஜஸ்தானின் ஆரவல்லி மலைகள் அமைந்துள்ளது என்றாலும், இவை பரவலாக மற்ற பல இந்திய மாநிலங்களிலும் உள்ளன. சராசரியாக 90% ஆடுகள் ஒற்றைக் குட்டிகளையும், மீதமுள்ள 10% இரட்டை குட்டிகளையும் ஈனுகின்றன.
# சோஜத் ஆடு

**சோஜத் ஆடு** (*Sojat*) என்பது இந்தியாவின் ராஜஸ்தானில் தோன்றிய ஆட்டு இனமாகும். இது ஜமுனாபாரி ஆட்டின் கலப்பு இனமாகும். இது பாலூட்டும் காலத்தில் மட்டும் எடை குறைவாக இருக்கும். இது சராசரியாக 65 கிலோ எடைவரை வளரும். பெரும்பாலும் இறைச்சி நோக்கத்துக்காக வளர்க்கப்பட்டு இவை பொதுவாக பக்ரி-ஈத் பண்டிகையின்போது பலியிடப்படுகின்றன.
# ஜல்வாடி ஆடு

**ஜால்வாடி ஆடு** (Zalawadi) என்பது இந்தியாவின் குஜராதின் சுரேந்திரநகர் மாவட்டம் மற்றும் ராஜ்கோட் மாவட்டம் பகுதிகளில் இருந்து உருவான ஆட்டினமாகும். இந்த ஆடுகள் பால், இறைச்சி, கம்பளி உற்பத்திக்குப் பயன்படுத்தப்படுகின்றன. சுரேந்திர பகுதியில் உள்ள மொத்த ஆடுகளின் தொகையில் 27.8% ஜல்வாடி ஆடுகளாகும். இந்த ஆடுகளை உள்ளூரில் தாரா பக்காரி என்றும் அழைக்கின்றனர்.
# ஜல்வாடி ஆடு

## விளக்கம்

இந்த ஆடு நீண்ட கால் கொண்டது. இந்த ஆடு பெரும்பாலும் கறுப்பு நிறத்திலும், காதுமடல்கள் மேல் நோக்கி மற்றும் பின்னோக்கி தொங்கியும் இலைவடிவ காதுகளையும் கொண்டிருக்கும்.
# காடி ஆடு

**காடி ஆடு** என்பது இந்தியாவில் உள்ள ஒரு வளர்ப்பு செம்மறியாட்டு இனம் ஆகும். இவை இந்தியாவில் காணப்படும் எட்டு செம்மறி ஆட்டு இனங்களில் ஒன்றாகும். இவை இந்தியாவின் வட மிதவெப்ப காலநிலைப் பகுதிகளில் காணப்படுகின்றன. காடி ஆடுகள் அவற்றிடமிருந்து கிடைக்கும் கம்பளி தேவைகளுக்காக வளர்க்கப்படுகின்றன. . சிறிய உடலமைப்பைக் கொண்டது
குறிப்பாக ஜம்மு மாநிலத்தின் கிஸ்த்துவார், படார்வா பகுதிகளில் காணப்படுகின்றன.
குளிர்காலத்தில் இமாசலப்பிரதேசத்தின் குலுவாலி பகுதிகளிலும், கோடைக்காலத்தில் பிர்பாஞ்சல் மலைப்பகுதிகளிலும் படார் பகுதிகளிலும் வளர்க்கப்படுகின்றன.
# காடி ஆடு

## பண்புகள்

இவை சிறிய உடலமைப்பைக் கொண்டவை. காடி ஆடுகளில் 10 - 15% ஆடுகளுக்கு மட்டுமே கொம்பு காணப்படும். இவற்றின் வால் சிறியதாகவும், மெல்லியதாகவும் இருக்கும். ஆடுகள் நடுத்தர அளவினதாகவும், சராசரி 26.5 கிலோ எடை கொண்டதாக இருக்கும். குட்டிகள் பிறந்த நேரத்தில் 2.5 கிலோ எடையுடன் இருக்கும். இவை அளவில் சிறியதாக இருந்தாலும் உறுதியானதாகவும், சரிவுகளில் நன்கு ஏறக்கூடியதாகவும் உள்ளன. இவற்றின் காதுகள் சிறியன. இவற்றின் உரோமங்கள் தரமானதாகவும் நீளமானதாகவும் இருக்கின்றன. உரோமங்கள் ஆண்டுக்கு மூன்றுமுறை வெட்டப்படுகின்றன (பிப்ரவரி, சூன் மற்றும் அக்டோபர்). ஆட்டில் ஆண்டுக்கு 1-1.5கி.கி ரோமம் கிடைக்கின்றது. இதன் ரோமங்கள் கம்பளி விரிப்புகள், போர்வைகள் போன்றவை செய்யப் பயன்படுத்தப்படுகின்றன. பொதுவாக, இந்த இன ஆடுகள் வெள்ளை நிறத்தில் இருக்கும். அரிதாக சில காடி ஆடுகள் பழுப்பு மற்றும் கருப்பு கலந்து காணப்படுகின்றன.
# வேட்கை

**வேட்கை** (*Appetite*) உணவு உண்பதற்கான வேட்கையாகும்; இது சிலநேரங்களில் பசியாலும் ஏற்படுவதுண்டு. பசியற்ற போதிலும் சுவைமிக்க உணவுகள் வேட்கையைத் தூண்டக்கூடும். அனைத்து உயிரிய உயிரினங்களிலும் வேட்கை நிலவுகின்றது. வளர்சிதை மாற்றத் தேவைகளுக்கேற்ப உணவு உட்கொள்வதைச் சீர்படுத்த வேட்கை பயனாகின்றது. செரிமானக் குழாய், கொழுப்பிழையம், மனித மூளை இவற்றிடையேயான நெருங்கிய கூட்டிணைவு மூலம் இது கட்டுப்படுத்தப்படுகின்றது. வேட்கை ஒவ்வொருவரின் நடத்தையுடனும் நெருங்கிய தொடர்புள்ளதாக உள்ளது. மனவழுத்தத்தினால் வேட்கையின் அளவு கூடுவதும் உணவு உண்பது அதிகரிப்பதும் வழமையாகும். குறைவான வேட்கையுணர்வு பசியின்மை எனவும், கூடிய வேட்கையுணர்வு மிகுபசி (அல்லது "அதிணேவு") எனவும் அறியப்படுகின்றன. கட்டுப்பாடற்ற வேட்கை பசியற்ற உளநோய், மிகுதியாக உண்டு வாந்தியெடுத்தல், (bulimia nervosa), உடல் மெலிவுச் சீர்கேடு, மீதூண், மிகை உண்ணல் குறைபாடு ஆகியவற்றிற்கு காரணமாக அமைகின்றது.
# வேட்கை

## உடலியக்கக் காரணிகள்

வெற்று வயற்றுடன் இருக்கும் போது உண்ணல் துவங்குவதாக கேனன், வாசுபர்ன் என்பவர்கள் (1912) முன்மொழிந்தனர். வெற்று வயிற்றின் சுவர்கள் ஒன்றுடன் ஒன்று உரசுவதால் பொதுவாக "பசி கூர்வலி" என்று பொதுவாக அறியப்படும் வலியை ஏற்படுத்துவதாக அவர்கள் பரிந்துரைத்தனர். இருப்பினும் அறுவை சிகிச்சை மூலம் வயிறு நீக்கப்பட்ட நோயாளிகளுக்கும் பசி கூர்வலி ஏற்படுவதால் இது காரணமல்ல என இங்கில்பிங்கர் நிறுவினார் (1944). (புற்றுநோய் அல்லது பெரும் வயிற்றுப் புண் காரணமாக இவர்களது வயிறு நீக்கப்பட்டு உணவுக்குழல் நேரடியாக சிறுகுடலுடன் இணைக்கப்பட்டிருந்தன.) வயிறில்லாததால் இந்த நோயாளிகள் அடிக்கடி உணவு உட்கொள்ள வேண்டியிருந்தாலும் அவர்களது பசியுணர்வும் திருப்தியுணர்வும் வழமையாகவே இருந்தது.  
உடலின் ஊட்டச் சத்துக்களின் சேமிப்பு குறையும் போது பசி ஏற்படுவதாக கருதப்பட்டது. நமது உயிரணுக்களுக்கான முதன்மை உணவாக குளூகோசும் (சர்க்கரை) கொழுப்பமிலங்களும் உள்ளன. செரிமானத் தொகுப்பில் உணவிருப்பின் இந்த ஊட்டச்சத்துக்கள் குருதியில் உறிஞ்சப்பட்டு உயிரணுக்களுக்கு வழங்கப்படுகின்றன. ஆனால் சில நேரங்களில் செரிமானத் தொகுதி வெறுமையடைகின்றது; ஒவ்வொருநாள் காலையிலும் நாம் எழுந்திருக்கும்போது இத்தொகுதியில் உணவு எதுவும் இருக்காது. இவ்வாறு வெறுமையடையும்போது உடலின் உயிரணுக்களுக்கு உணவுவழங்க இந்த ஊட்டச்சத்துக்கள் எங்காவது சேமிக்கப்பட்டிருக்க வேண்டும். உண்மையில் இரண்டு சேமிப்பகங்கள் உள்ளன: குறுங்காலத்திற்கு ஒன்றும் நெடுங்காலத்திற்கும் ஒன்றுமாக இரண்டுள்ளன. குறுங்கால சேமிப்பகம் மாவுச்சத்தையும் நெடுங்கால சேமிப்பகம் கொழுப்பையும் சேமிக்கின்றன.  
தனிநபரின் வேட்கைத் தூண்டலுக்கு பல காரணிகள் அடையாளப்படுத்தப்பட்டுள்ளன. இவற்றில் முதன்மையானவை பாலினமும் வயதும் ஆகும்; பெண்களுக்கு ஆண்களை விட வேட்கை தணிதல் கூடுதலாக உள்ளது, வயது ஏற ஏற வேட்கை குறைகின்றது. புகைப்பழக்கம் உள்ளவர்களும் சினைமுட்டை வெளியேற்றும் பெண்களும் குறைவான வேட்கை உணர்வை உணர்கின்றனர்.
# திருவிடைமருதூர் ரிசிபுரீசுவரர் கோயில்

**திருவிடைமருதூர் ரிசிபுரீசுவரர் கோயில்** தஞ்சாவூர் மாவட்டத்தில் உள்ள சிவன் கோயிலாகும்.
# திருவிடைமருதூர் ரிசிபுரீசுவரர் கோயில்

## அமைவிடம்

இக்கோயில் திருவிடைமருதூரில் அமைந்துள்ளது.
# திருவிடைமருதூர் ரிசிபுரீசுவரர் கோயில்

## இறைவன், இறைவி

இங்குள்ள மூலவர் ரிசிபுரீசுவரர் ஆவார். இறைவி ஞானாம்பிகை.
# திருவிடைமருதூர் ரிசிபுரீசுவரர் கோயில்

## சிறப்பு

பட்டினத்தார், பத்ரகிரியார், வரகுணபாண்டியன், விக்கிரமசோழன் உள்ளிட்டோர் இக்கோயிலுக்கு திருப்பணி செய்துள்ளனர். அகத்தியர், காசிபர், கௌதம முனிவர், கௌசிக முனிவர் உள்ளிட்ட பலர் வழிபட்ட கோயிலாகும். இக்கோயிலில் விநாயகர், முருகப்பெருமான், குபேரன்ரே, மகாலட்சுமி, சண்டிகேசுவரர் உள்ளிட்டோர் உள்ளனர். இங்குள்ள நந்திதேவர் செவிகளில் திரவம் வழியும் நிலையில் சிறப்பாகக் கூறப்படுகிறது.
# திருவிடைமருதூர் ரிசிபுரீசுவரர் கோயில்

## குடமுழுக்கு

4 மார்ச் 2012 அன்று இக்கோயிலின் குடமுழுக்கு நடைபெற்றுள்ளது.
# நுவேவா எசிஜா

**நுவேவா எசிஜா** (Nueva Ecija) என்பது பிலிப்பீன்சின் லூசோனின், மத்திய லூசோன் பிராந்தியத்தில் அமைந்துள்ள ஏழு மாகாணங்களில் ஒன்றாகும். இதன் தலைநகரம் மலோலொஸ் ஆகும். இது 1801 ஆம் ஆண்டில் ஸ்தாபிக்கப்பட்டது. இம்மாகாணத்தில் 849 கிராமங்களும், 27 மாநகராட்சிகளும் உள்ளன. இதன் தற்போதைய மாகாண சபை ஆளுநர் *க்சாரினா உமாலி* (Czarina Umali) ஆவார். இதன் மொத்த நிலப்பரப்பளவு 5,751.33 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக நுவேவா எசிஜா மாகாணத்தின் சனத்தொகை 2,151,461 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 12ஆம் மாகாணமாகவும் சனத்தொகையின் அடிப்படையில் 10ஆம் மாகாணமாகவும் காணப்படுகின்றது. அத்துடன் இம்மாகாணத்தில் இலோகானோ, தகலாகு , ஆங்கிலம் உள்ளடங்கலாக ஐந்து பிரதான மொழிகள் பேசப்படுகின்றன. இங்கு 77.8% தகாலாகு மக்கள் வாழ்கின்றனர். இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 370 மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 16ஆம் மாகாணம் ஆகும்.
# ந. மணிமொழியன்

**ந. மணிமொழியன்** (மார்ச் 25, 1945 - நவம்பர் 13, 2016) தமிழறிஞரும், தொழிலதிபரும் ஆவார். இவர் உலகத் திருக்குறள் பேரவையின் செயலாளராகப் பணியாற்றியவர்.
# ந. மணிமொழியன்

## இளமைக் காலம்

ந. மணிமொழியன் 1945ஆம் ஆண்டு மார்ச் மாதம் 25ந்தேதி தமிழ்நாட்டில் உள்ள இராமநாதபுரம் மாவட்டம் கொட்டகுடி எனும் கிராமத்தில் ஆன்மிகச் செல்வர் சா.ம.பெரி.நடராசன் திருமதி சௌந்தரம்மாள் தம்பதியருக்கு மூத்தமகனாக பிறந்தார். மணிமொழியன் தம் தந்தையார் கொட்டகுடியில் உருவாக்கிய ஆரம்ப பாடசாலையில் 1ஆம் வகுப்பு முதல் 5ஆம் வகுப்பு வரை பயின்றார். தொடர்ந்து காரைக்குடி முத்துக் கருப்பன் விசாலாட்சி நகராட்சி பள்ளியில் மேல்நிலைக் கல்வி பயின்றார். காரைக்குடி அழகப்பா கலைக்கல்லூரியில் பயின்று பொருளாதாரத்தில் இளங்கலைப் பட்டமும், திருச்சி ஜமால் முகமது கல்லூரியில் பொருளாதாரத்தில் முதுகலைப் பட்டமும் பெற்றார்.
# ந. மணிமொழியன்

## குடும்பம்

மணிமொழியன் தனது 25ஆம் வயதில் கமலாதேவியை திருமணம் செய்து கொண்டார். இவர்களுக்கு இரண்டு பெண்கள், இரண்டு ஆண்கள் என நான்கு பிள்ளைகள் உள்ளனர்.
# ந. மணிமொழியன்

## ஆற்றிய பணிகள்

தனது பணிக்காலத்தில் அயராது உழைக்கும் பழக்கம் கொண்டிருந்த மணிமொழியனார் பல்வேறு பணிகளை ஆற்றியிருந்தார். அவற்றில் குறிப்பிடும்படியானவை.
- மதுரை நியூ காலேஜ் ஹவுஸ், மேலாண்மை இயக்குநர்  
• சென்னை வீ.கே.கே. ஹோட்டல்ஸ் பிரைவேட் லிமிட்டின் நிர்வாக இயக்குநர்  
• சென்னை மீனாட்சி கிருஷ்ணன் பாலிடெக்னிக்கின் நிர்வாக அறங்காவலர்  
• மதுரை வீ.கே.கே.சேரிட்டீஸ் குழுவின் நிர்வாக அறங்காவலர்  
• மதுரையில் வீ.கே.கே. பிளே குரூப் மெட்ரிகுலேஷன் மேல்நிலைப் பள்ளியின் நிர்வாக அறங்காவலர்  
• மதுரை சியாமளா ப்ரசிங் மெட்டல்பான்ட்ஸ் பிரைவேட் லிமிடட்டின் தலைவர்  
• மதுரை எம்.ஜி.எஸ் பேக்ஸ் பிரைவேட் லிமிடெட் குழுவின் தலைவர்  
• மதுரையில் பாரத் ஸ்கௌட்ஸ் அன்ட் கைட்ஸ் மாநிலத் தலைவராக பணியாற்றினார்.  
• தமிழ்நாடு ஆயிர வைசியர் சங்கத்தின் நிரந்தர மாநிலத் தலைவராக 31 ஆண்டுகள் பணியாற்றியவர்.  
• மதுரை காமராசர் பல்கலைக் கழகத்தின் செனட் உறுப்பினராகவும் துணைவேந்தர் தேர்வுக்குழுவின் உறுப்பினராகவும் இருந்தார்.  
• தொழிலதிபர், தமிழ் ஆர்வலர், திருக்குறள் செம்மல் எனும் எல்லைகளைத் தாண்டி தெய்வீகத் திருப்பணிகளிலும் ஆன்மிக அருட்பணிகளிலும் ந.மணிமொழியனார் மிகுந்த ஈடுபாடு கொண்டிருந்தார்.  
மலேசியா, சிங்கப்பூர், கிழக்கு ஆசிய நாடுகளுக்கு திருக்குறள் பரப்பும் பயணங்களை மேற்கொண்டார். அமெரிக்காவில் உள்ள தமிழ்நாடு அறக்கட்டளை சார்பாக அமெரிக்கா, கனடா, இலண்டன், மத்திய கிழக்கு நாடுகள் ஆகியவற்றுக்குப் பயணித்து உரையாற்றியிருக்கிறார். பாரிஸ் கம்பன் கழகம் அழைப்பினை ஏற்று லண்டன், பிரான்சு நாடுகளிலும் மலேசியா நாட்டிலும் உலகத் திருக்குறள் பேரவையின் கிளைகளைத் தொடங்கி வைத்து (20 செப்டம்பர்) 2012ல் சிறப்புரையாற்றினார்.  
உலகத் திருக்குறள் பேரவையின் சர்வதேச முதன்மை பொதுச் செயலாளராக 30 ஆண்டுகள் செய்தார்.
# ந. மணிமொழியன்

## பெற்றுள்ள விருதுகள்

- “திருக்குறள் செம்மல்” - தவத்திரு குன்றக்குடி அடிகளார் அவர்களால் 1989இல் வழங்கப்பட்டது'
- “தேசிய ஒருமைப்பாட்டு விருது” - 1996 இல் தேசிய ஒருமைப்பாடு இயக்கத்தின் சார்பில் ஜி. கே. மூப்பனார் அவர்களால் வழங்கப்பட்டது/
- "குறட்பணிச் செம்மல்" - 2001இல் குன்றக்குடி ஆதீனம் தவத்திரு பொன்னம்பல அடிகளார் அவர்களால் வழங்கப்பட்டது.
- “தமிழ்ப் பேரவைச் செம்மல்” - 2007 இல் தமிழக அமைச்சர் பேராசிரியர் அன்பழகன் அவர்களால் வழங்கப்பட்டது.
- “தமிழ்ச் சங்கச்செம்மல்” - 2008 இல் மதுரை தமிழ்ச்சங்கத் தலைவர் மன்னர் குமரன்சேதுபதி அவர்களால் வழங்கப்பட்டது.
- “இறைப்பணிமணி” - 1995இல் ஜெயேந்திர சரஸ்வதி சுவாமிகளால் வழங்கப்பட்டது.
- "மதிப்புறு முனைவர்" - 2007 இல் அமெரிக்கா சர்வதேச தமிழ்ப் பல்கலைக்கழகம் சார்பாக வழங்கப்பட்டது.
- "தமிழ்ச் செம்மல் விருது" - 2015 தமிழக அரசு விருது
# ந. மணிமொழியன்

## எழுதிய நூல்கள்

- இலக்கியம் பேசி மகிழவோ, அன்னம் பதிப்பகம், சிவகங்கை.
- திருக்குறள் பயணம், அன்னம் பதிப்பகம், சிவகங்கை.
- இறைமையில் இசைந்த இருவர், அன்னம் பதிப்பகம், சிவகங்கை.
- குறள் நிலா முற்றம், மறுபதிப்பு, மீனாட்சிப் பதிப்பகம், மதுரை.
- த பயோகிராஃபி ஆஃப் வீ.கே.கே. வெற்றிச்செல்வர் - இணை ஆசிரியர் ந.மணிமொழியன், அன்னம் பதிப்பகம், சிவகங்கை.
- மணிமொழியம் கட்டுரைத் தொகுப்பு (அச்சில்), வானதி பதிப்பகம், சென்னை.
# மேற்கு வளர்ச்சி பிராந்தியம், நேபாளம்

**மேற்கு வளர்ச்சி பிராந்தியம்** (Western Development Region) (நேபாள மொழி: पश्चिमाञ्चल विकास क्षेत्र, பஸ்ச்சிமாஞ்சல்), தெற்காசியாவின் நேபாளத்தின் சமூக, பொருளாதார, கல்வி வளர்ச்சிக்காக நேபாளத்தை ஐந்து வளர்ச்சி பிராந்தியங்களாகப் பிரிக்கப்பட்டுள்ளது. அதில் மேற்கு வளர்ச்சி பிராந்தியம், நேபாளத்தின் மத்திய மேற்கு நிலப்பகுதிகளைக் கொண்டுள்ளது. மேற்கு வளர்ச்சி பிராந்தியத்தின் நிர்வாகத் தலைமையிடம், கண்டகி மண்டலத்தில் அமைந்த காஸ்கி மாவட்டத்தில் உள்ள பொக்காரா நகரம் ஆகும்.
# மேற்கு வளர்ச்சி பிராந்தியம், நேபாளம்

## மக்கள் தொகையியல்

29,398 சதுர கிலோ மீட்டர் பரப்பளவு கொண்ட மேற்கு பிராந்தியத்தின் மக்கள் தொகை, 2011-ஆம் ஆண்டின் மக்கள் தொகை கணக்கெடுப்பின் படி 49,26,765 ஆக உள்ளது. மக்கள் தொகை அடர்த்தி ஒரு சதுர கிலோ மீட்டர் பரப்பளவில் 167.59 நபர்கள் என்ற அளவில் உள்ளது. பல்வேறு மொழிகள் பேசும் இன மக்களைக் கொண்டுள்ள மேற்கு வளர்ச்சி பிராந்தியத்தில், நேபாள மொழி, அவதி மொழி, லிம்பு மொழி, ராஜ்பன்சி, நேவாரி மொழி, ராய் மொழி, தமாங் மொழி, மஹர் மொழி, செபாங் மொழி, சுனுவார் மொழி மற்றும் திபெத்திய மொழிகள் பேசப்படுகிறது. மேற்கு பிராந்தியத்தின் வடக்கின் இமயமலைப் பகுதிகளில் திபெத்தியர்கள் மற்றும் உள்ளூர் மலைவாழ் பழங்குடி மக்கள் வாழ்கின்றனர்.
# மேற்கு வளர்ச்சி பிராந்தியம், நேபாளம்

## புவியியல் மற்றும் தட்ப வெப்பம்

### புவியியல்

நேபாளத்தின் புவியியல் அமைப்புப் படி, 29,398 சதுர கிலோ மீட்டர் பரப்பளவு கொண்ட மேற்கு பிராந்தியத்தின் தெற்கில் தராய் சமவெளி, நடுவில் மலைப்பாங்கான பகுதி, வடக்கில் இமயமலைப் பகுதி என மூன்றாக வகைப்படுத்தப்பட்டுள்ள்து. மேற்கு பிராந்தியத்தின் வடக்கில் இமயமலையில் பனி படர்ந்த தவளகிரி, தாமோதர், பேனி, தாப்லே, கணேஷ் மலைத் தொடர்கள் அமைந்துள்ளது.
கண்டகி ஆறு, திரிசூலி ஆறுகள் இப்பிராந்தியத்தின் முக்கிய ஆறுகளாம்.
# மேற்கு வளர்ச்சி பிராந்தியம், நேபாளம்

## புவியியல் மற்றும் தட்ப வெப்பம்

### தட்ப வெப்பம்

மேற்கு பிராந்தியத்தின் தட்ப வெப்பம் கீழ் வெப்ப மண்டலம், மேல் வெப்ப மண்டலம், மிதவெப்ப வளையம், மிதமான காலநிலை, மான்ட்டேன் #ஆல்ப்ஸ்மலைத் தாழ்வாரத்திற்குரிய காலநிலை, துருவப் பகுதிப் பாலைவன காலநிலை, வெண்பனி படர்ந்த பகுதிகள் என ஏழு நிலைகளில் காணப்படுகிறது.
# மேற்கு வளர்ச்சி பிராந்தியம், நேபாளம்

## எல்லைகள்

மேற்கு பிராந்தியம் வடக்கில் சீனாவின் திபத் தன்னாட்சிப் பகுதியும், கிழக்கில் மத்திய வளர்ச்சி பிராந்தியமும், தெற்கில் இந்தியாவின் உத்தரப் பிரதேச மாநிலமும், மேற்கில் மத்திய வளர்ச்சி பிராந்தியமும் எல்லைகளாகக் கொண்டது.
# மேற்கு வளர்ச்சி பிராந்தியம், நேபாளம்

## நிர்வாக அமைப்பு

நிர்வாக வசதிக்காக மேற்கு வளர்ச்சி பிராந்தியம் தவளகிரி மண்டலம், கண்டகி மண்டலம் மற்றும் லும்பினி மண்டலம் என மூன்றாகப் பிரிக்கப்பட்டுள்ளது. இம்மூன்று மண்டலங்களில் கோர்க்கா மாவட்டம், காஸ்கி மாவட்டம், லம்ஜுங் மாவட்டம், சியாங்ஜா மாவட்டம், தனஹு மாவட்டம், மனாங் மாவட்டம், கபிலவஸ்து மாவட்டம், நவல்பராசி மாவட்டம், ரூபந்தேஹி மாவட்டம், அர்காகாஞ்சி மாவட்டம், குல்மி மாவட்டம், பால்பா மாவட்டம், பாகலுங் மாவட்டம், மியாக்தி மாவட்டம், பர்பத் மாவட்டம் மற்றும் முஸ்தாங் மாவட்டம் என பதினாறு மாவட்டங்கள் உள்ளது.
# மேற்கு வளர்ச்சி பிராந்தியம், நேபாளம்

## சிறப்புகள்

மேற்கு பிராந்தியத்தின் வடக்கில் உள்ள இமயமலை பகுதியில் அன்னபூர்ணா (8,091 மீட்டர்கள்), தவளகிரி (8,167 மீட்டர்கள்) போன்ற உயரமான மலைகள் அமைந்துள்ளது.
# மேற்கு வளர்ச்சி பிராந்தியம், நேபாளம்

## இதனையும் காண்க

- நேபாளத்தின் வளர்ச்சி பிராந்தியங்கள்
- நேபாளத்தின் மண்டலங்கள்
- நேபாள மாநிலங்கள்
# பம்பங்கா

**பம்பங்கா** (Pampanga) என்பது பிலிப்பீன்சின் லூசோனின், மத்திய லூசோன் பிராந்தியத்தில் அமைந்துள்ள ஏழு மாகாணங்களில் ஒன்றாகும். இதன் தலைநகரம் சன் பெர்னான்டோ ஆகும். இது 1571 ஆம் ஆண்டில் ஸ்தாபிக்கப்பட்டது.  
இம்மாகாணத்தில் 505 கிராமங்களும், 19 மாநகராட்சிகளும் உள்ளன. இதன் தற்போதைய மாகாண சபை ஆளுநர் *லிலியா ஜி. பினெடா* (Lilia G. Pineda) ஆவார். இதன் மொத்த நிலப்பரப்பளவு 2,002.2 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக பம்பங்கா மாகாணத்தின் சனத்தொகை 2,198,110 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 61ஆம் மாகாணமாகவும் சனத்தொகையின் அடிப்படையில் 9ஆம் மாகாணமாகவும் காணப்படுகின்றது. அத்துடன் இம்மாகாணத்தில் இலோகானோ, தகலாகு , ஆங்கிலம் உள்ளடங்கலாக ஐந்து பிரதான மொழிகள் பேசப்படுகின்றன. இங்கு 78% கம்மன்பங்கன் இன மக்கள் வாழ்கின்றனர். இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 1,100 மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 05ஆம் மாகாணம் ஆகும்.
# டார்லாக்

**டார்லாக்** (Tarlac) என்பது பிலிப்பீன்சின் லூசோனின், மத்திய லூசோன் பிராந்தியத்தில் அமைந்துள்ள ஏழு மாகாணங்களில் ஒன்றாகும். இதன் தலைநகரம் டார்லாக் நகரம் ஆகும். இது 1872 ஆம் ஆண்டில் ஸ்தாபிக்கப்பட்டது. இம்மாகாணத்தில் 511 கிராமங்களும், 17 மாநகராட்சிகளும் உள்ளன. இதன் தற்போதைய மாகாண சபை ஆளுநர் *சுசன் யப்-சுலிட்* (Susan Yap-Sulit) ஆவார். இதன் மொத்த நிலப்பரப்பளவு 3,053.6 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக டார்லாக் மாகாணத்தின் சனத்தொகை 1,366,027 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 45ஆம் மாகாணமாகவும் சனத்தொகையின் அடிப்படையில் 18ஆம் மாகாணமாகவும் காணப்படுகின்றது. அத்துடன் இம்மாகாணத்தில் இலோகானோ, தகலாகு, ஆங்கிலம், கப்பம்பங்கன் உள்ளடங்கலாக ஐந்து பிரதான மொழிகள் பேசப்படுகின்றன. இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 450 மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 13ஆம் மாகாணம் ஆகும்.
# புகிட்னொன்

**புகிட்னொன்** (Bukidnon) என்பது பிலிப்பீன்சின் லூசோனின், வடக்கு மின்டனவுப் பிராந்தியத்தில் அமைந்துள்ள ஐந்து மாகாணங்களில் ஒன்றாகும். இதன் தலைநகரம் மலேபலே ஆகும். இது 1914-ஆம் ஆண்டில் ஸ்தாபிக்கப்பட்டது.இதன் தற்போதைய மாகாண சபை ஆளுநர் *ஜோச் மரியாபார். சுபிரி. ஜேஆர்.* (Jose Maria R. Zubiri, Jr.) ஆவார். இதன் மொத்த நிலப்பரப்பளவு 10,498.59 சதுர கிலோமீற்றர்கள் ஆகும். 2015-ஆம் ஆண்டின் சனத்தொகைக் கணக்கெடுப்புக்கு அமைவாக புகிட்னொன் மாகாணத்தின் சனத்தொகை 1,415,226 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 3-ஆம் மாகாணமாகவும் சனத்தொகையின் அடிப்படையில் 16-ஆம் மாகாணமாகவும் காணப்படுகின்றது. இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 130 மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 61-ஆம் மாகாணம் ஆகும். அத்துடன் இம்மாகாணத்தில் பிலிப்பினோ ஆங்கிலம் உள்ளடங்கலாக ஆறு பிரதான மொழிகள் பேசப்படுகின்றன.
இம்மாகாணத்தில் 464 கிராமங்களும், 20 மாநகராட்சிகளும் உள்ளன.
# தூரமேற்கு வளர்ச்சி பிராந்தியம், நேபாளம்

**தூரமேற்கு வளர்ச்சி பிராந்தியம்** (Far-Western Development Region) (நேபாளி: सुदुर पश्चिमाञ्चल विकास क्षेत्र, ''சுதுர் பஸ்ச்சிமாஞ்சல் விகாஸ் சேத்திரம்) தெற்காசியாவின் நேபாளத்தின் ஐந்து வளர்ச்சி பிராந்தியங்களில் ஒன்றாகும். இப்பிராந்தியம் நேபாளத்தின் மேற்குப் பகுதியின் கடைகோடியில் அமைந்துள்ளது. தூர மேற்கு பிராந்தியத்தின் நிர்வாகத் தலைமையிடம் சேத்தி மண்டலத்தில் உள்ள டோட்டி மாவட்டத்தின் திப்பயால் சில்காதி நகரம் ஆகும்.
# தூரமேற்கு வளர்ச்சி பிராந்தியம், நேபாளம்

## பிராந்திய எல்லைகள்

தூர மேற்கு வளர்ச்சி பிராந்தியத்தின் வடக்கில் சீனாவின் திபெத் தன்னாட்சி பகுதியும், கிழக்கில் மத்தியமேற்கு வளர்ச்சி பிராந்தியமும், தெற்கில் இந்தியாவின் உத்தரப் பிரதேசம், மேற்கில் இந்தியாவின் உத்தராகண்ட் மாநிலம் எல்லைகளாக அமைந்துள்ளது.
# தூரமேற்கு வளர்ச்சி பிராந்தியம், நேபாளம்

## நிர்வாகப் பிரிவுகள்

தூர மேற்கு வளர்ச்சி பிராந்தியத்தின் நிர்வாக வசதிக்காக ஒன்பது மாவட்டங்களை மகாகாளி மண்டலம் மற்றும் சேத்தி மண்டலம் என இரண்டு மண்டலங்களில் இணைத்துள்ளனர்.  
மகாகாளி மண்டலத்தில் கஞ்சன்பூர் மாவட்டம், டடேல்துரா மாவட்டம், பைத்தடி மாவட்டம், தார்ச்சுலா மாவட்டம் என நான்கு மாவட்டங்களும், சேத்தி மண்டலத்தில் கைலாலீ மாவட்டம், அச்சாம் மாவட்டம், டோட்டி மாவட்டம், பஜாங் மாவட்டம் மற்றும் பாசூரா மாவட்டம் என ஐந்து மாவட்டங்களும் அமைந்துள்ளது.
# தூரமேற்கு வளர்ச்சி பிராந்தியம், நேபாளம்

## மக்கள் தொகையியல்

19,539 சதுர கிலோ மீட்டர் கொண்ட தூர மேற்கு பிராந்தியத்தின் மக்கள் தொகை, 2011ஆம் ஆண்டு மக்கள் தொகை கணக்கெடுப்பின் படி, இவ்வளர்ச்சி பிராந்தியத்தின் மக்கள் தொகை 25,52,517 ஆக உள்ளது. தூர மேற்கு வளர்ச்சி பிராந்தியத்தில் தோத்தியாளி மொழி, தாரு மொழி, குமாவானி மொழிகள் அதிகம் பேசப்படுகிறது. நேபாளத் தலைநகரான காட்மாண்டு நகரத்திலிருந்து தொலைதூரத்தில் அமைந்த தூர மேற்கு வளர்ச்சி பிராந்தியம் சமூக, பொருளாதார, கல்வி, வேலை வாய்ப்புகளில் மிகவும் பின் தங்கியதாக உள்ளது. இப்பிராந்திய மக்களில் 44% மலைப்பாங்கான பகுதிகளிலும், 49% மக்கள் இமயமலையிலும் வாழ்கின்றனர். சமவெளிகள் அற்ற இப்பிராந்தியத்தில் வேளாண்மைத் தொழில் செய்ய வாய்ப்பு இல்லை.
# கமிகுயின்

**கமிகுயின்** (Camiguin) என்பது பிலிப்பீன்சின் லூசோனின், வடக்கு மின்டனவுப் பிராந்தியத்தில் அமைந்துள்ள ஐந்து மாகாணங்களில் ஒன்றாகும். இது 1965 ஆம் ஆண்டில் ஸ்தாபிக்கப்பட்டது. தலைநகரம் மம்பஜாவோ ஆகும். இதன் தற்போதைய மாகாண சபை ஆளுநர் *ஜூர்டின் ஜீசஸ் எம். ரொமுவல்டோ* (Jurdin Jesus M. Romualdo) ஆவார். இதன் மொத்த நிலப்பரப்பளவு 237.95 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக கமிகுயின் மாகாணத்தின் சனத்தொகை 88,478 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 80ஆம் மாகாணமாகவும் சனத்தொகையின் அடிப்படையில் 80ஆம் மாகாணமாகவும் காணப்படுகின்றது. இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 370மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 17ஆம் மாகாணம் ஆகும். அத்துடன் இம்மாகாணத்தில் பிலிப்பினோ ஆங்கிலம் உள்ளடங்கலாக ஐந்து பிரதான மொழிகள் பேசப்படுகின்றன.
இம்மாகாணத்தில் 58 கிராமங்களும், 05 மாநகராட்சிகளும் உள்ளன.
# லனாவோ டெல் நோர்டே

**லனாவோ டெல்நோ ர்டே** (Lanao del Norte) என்பது பிலிப்பீன்சின் மின்டனவின், வடக்கு மின்டனவுப் பிராந்தியத்தில் அமைந்துள்ள ஐந்து மாகாணங்களில் ஒன்றாகும். இது 1959 ஆம் ஆண்டில் ஸ்தாபிக்கப்பட்டது. இதன்த லைநகரம் துபொத் ஆகும். இதன் தற்போதைய மாகாண சபை ஆளுநர் *இமெல்டாபங்ங்கிங் சியூ. டிமபொரோ* (Imelda "Angging" Q. Dimaporo) ஆவார். இதன் மொத்த நிலப்பரப்பளவு 3,346.57 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக லனாவோ டெல்நோ ர்டே மாகாணத்தின் சனத்தொகை 676,395 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 40ஆம் மாகாணமாகவும் சனத்தொகையின் அடிப்படையில் 43ஆம் மாகாணமாகவும் காணப்படுகின்றது. இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 200 மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 46ஆம் மாகாணம் ஆகும். அத்துடன் இம்மாகாணத்தில் பிலிப்பினோ ஆங்கிலம் உள்ளடங்கலாக ஐந்து பிரதான மொழிகள் பேசப்படுகின்றன.
இம்மாகாணத்தில் 462 கிராமங்களும், 22 மாநகராட்சிகளும் உள்ளன.
# மிசாமீஸ் ஒக்சிடென்டல்

**மிசாமீஸ் ஒக்சிடென்டல்** (Misamis Occidental) என்பது பிலிப்பீன்சின் மின்டனவின், வடக்கு மின்டனவுப் பிராந்தியத்தில் அமைந்துள்ள ஐந்து மாகாணங்களில் ஒன்றாகும். இது 1959 ஆம் ஆண்டில் ஸ்தாபிக்கப்பட்டது. இதன் தலைநகரம் ஒரோகுயெட்டா ஆகும். இதன் தற்போதைய மாகாண சபை ஆளுநர் *ஹெர்மினியா எம் ரமைரோ* (Herminia M. Ramiro) ஆவார். இதன் மொத்த நிலப்பரப்பளவு 2,055.22 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக மிசாமீஸ் ஒக்சிடென்டல் மாகாணத்தின் சனத்தொகை 602,126 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 60ஆம் மாகாணமாகவும் சனத்தொகையின் அடிப்படையில் 47ஆம் மாகாணமாகவும் காணப்படுகின்றது. இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 290 மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 26ஆம் மாகாணம் ஆகும். அத்துடன் இம்மாகாணத்தில் பிலிப்பினோ ஆங்கிலம் உள்ளடங்கலாக ஐந்து பிரதான மொழிகள் பேசப்படுகின்றன.
இம்மாகாணத்தில் 462 கிராமங்களும், 22 மாநகராட்சிகளும் உள்ளன.
# கிப்புட்ஸ்

**கிப்புட்ஸ்** (Kibbutz) என்பது விவசாயத்தை அடிப்படையாகக் கொண்ட இசுரேலில் காணப்படும் திட்டக் குமுகம் ஆகும். இசுரேலில் ஸ்தாபிக்கப்பட்ட முதலாவது கிப்புட்ஸ் டெகானியா ஆகும். இது 1909 ஆம் ஆண்டில் ஸ்தாபிக்கப்பட்டது. இங்கு சாதாரண தாவரங்கள், கைத்தொழிற் தாவரங்கள் மற்றும் உயர் தர வர்த்தகத் தாவரங்கள் நாட்டப்படுகின்றன. 2010 இல் 270 கிப்புட்ஸ் இஸ்ரேலில் இருந்தன. 2010 ஆம் ஆண்டில் இசுரேலின் கைத்தொழிலில் இவை 9% ஆன பங்கை ஆற்றியதுடன் இக்கிப்புட்ஸ்கள் நாட்டின் இராணுவத் துறையிலும் வளர்ச்சியை ஏற்படுத்தியுள்ளன. பொதுவாக இத்திட்டக் குமுகங்கள் மதம் சார்ந்தவையாகவும் காணப்பட்டன.
# கிளிநொச்சி கல்வி வலயம்

**கிளிநொச்சி கல்வி வலயம்** (Kilinochchi educational zone) இலங்கை கல்வி அமைச்சின் கீழ் இயங்கி வரும் ஓர் கல்வி வலயம் ஆகும். இது இலங்கையின் வட மாகாணத்தில் அமைந்துள்ள 12 கல்வி வலயங்களில் ஒன்றாகத் திகழ்கின்றது. இக்கல்வி வலயம் தனக்கு உட்பட்ட பிரதேசத்தில் உள்ள பாடசாலைகளைப் பரிபாலித்தல், நிர்வகித்தல் போன்ற செயற்பாடுகளை மேற்கொண்டு வருகின்றது. மேலும் பரீட்சைகள் நடாத்துதல், ஆசிரியர், அதிபர்களை நியமித்தல் போன்ற செயற்பாடுகளையும் இக்கல்வி வலயமே மேற்கொண்டு வருகின்றது. இக்கல்வி வலயத்தில் கண்டாவளை, பளை, பூநகரி, கரைச்சி என நான்கு கல்விக் கோட்டங்கள் அமைந்துள்ளன. மேலும் இலங்கையின் நிருவாக மாவட்டமான கிளிநொச்சியில் அமைந்துள்ள ஒரேயொரு கல்வி வலயம் இதுவே ஆகும். இதன் தற்போதைய பணிப்பாளர் திரு. கே. முருகவேள் ஆவார்.
# முல்லைத்தீவு கல்வி வலயம்

**முல்லைத்தீவு கல்வி வலயம்** (Mullaiththivu educational zone) இலங்கை கல்வி அமைச்சின் கீழ் இயங்கி வரும் ஓர் கல்வி வலயம் ஆகும். இது இலங்கையின் வட மாகாணத்தில் அமைந்துள்ள 12 கல்வி வலயங்களில் ஒன்றாகத் திகழ்கின்றது. இக்கல்வி வலயம் தனக்கு உட்பட்ட பிரதேசத்தில் உள்ள பாடசாலைகளைப் பரிபாலித்தல், நிர்வகித்தல் போன்ற செயற்பாடுகளை மேற்கொண்டு வருகின்றது. மேலும் பரீட்சைகள் நடாத்துதல், ஆசிரியர், அதிபர்களை நியமித்தல் போன்ற செயற்பாடுகளையும் இக்கல்வி வலயமே மேற்கொண்டு வருகின்றது. இக்கல்வி வலயத்தில் புதுக்குடியிருப்பு, முல்லைத்தீவு என இரண்டு கல்விக் கோட்டங்கள் அமைந்துள்ளன. மேலும் இலங்கையின் நிருவாக மாவட்டமான முல்லைத்தீவில் அமைந்துள்ள இரு கல்வி வலயங்களில் இதுவும் ஒன்று ஆகும். மற்றையது துணுக்காய் கல்வி வலயம் ஆகும். இதன் தற்போதைய பணிப்பாளர் திருமதி. உ. முனீஸ்வரன் ஆவார்.
# துணுக்காய் கல்வி வலயம்

**துணுக்காய் கல்வி வலயம்** (Thunukkai educational zone) இலங்கை கல்வி அமைச்சின் கீழ் இயங்கி வரும் ஓர் கல்வி வலயம் ஆகும். இது இலங்கையின் வட மாகாணத்தில் அமைந்துள்ள 12 கல்வி வலயங்களில் ஒன்றாகத் திகழ்கின்றது. இக்கல்வி வலயம் தனக்கு உட்பட்ட பிரதேசத்தில் உள்ள பாடசாலைகளைப் பரிபாலித்தல், நிர்வகித்தல் போன்ற செயற்பாடுகளை மேற்கொண்டு வருகின்றது. மேலும் பரீட்சைகள் நடாத்துதல், ஆசிரியர், அதிபர்களை நியமித்தல் போன்ற செயற்பாடுகளையும் இக்கல்வி வலயமே மேற்கொண்டு வருகின்றது. இக்கல்வி வலயத்தில் பாண்டியன்குளம், ஒட்டுசுட்டான், துணுக்காய் என மூன்று கல்விக் கோட்டங்கள் அமைந்துள்ளன. மேலும் இலங்கையின் நிருவாக மாவட்டமான முல்லைத்தீவில் அமைந்துள்ள இரு கல்வி வலயங்களில் இதுவும் ஒன்று ஆகும். மற்றையது முல்லைத்தீவு கல்வி வலயம் ஆகும். இதன் தற்போதைய பணிப்பாளர் திரு. பி. ரவிச்சந்திரன் ஆவார்.